Majka

Majka-najtoplija riječ na svijetu, toplija od sunčeve jezgre, toplija od islandskih vulkana. Osoba koja ujedinjuje sve ljude. Svi gaje jake osjećaje prema majci bili oni dobri ili loši, svejedno su jaki. To nam je priroda. Privučeni smo osobi koja nam je dala našu prvu samostalnost kada nas je odbila od prsa. Prvi glas koji smo čuli. Majka postaje prva osoba s kojom se čovjek zbližava.

Moja majka je mirna, blaga i samopožrtvovna. Puno plače, nekad iz tuge, sreće, razočaranja… Sve zavisi od osjećaja koji je prožimaju kada zna da će zaplakati. I uvijek zaplače. Tada priđem zagrlim je najčvršće na svijetu i opet se osjećam kao maleni dječak koji se smije dok mu mama pjeva. Koji se budi uz majčin glas. Koji je ne pušta, nikad. Može se dogoditi da se izderem na nju, da ju razočaram no ona je uvijek tu. Uvijek me čeka sa mojim najdražim jelom. Sa smiješkom koji utišava bure. I tada me neki ponos obuzme. Zato što osoba koja me nikada neće napustiti jeste moja majka. Evo sada dok pišem ovaj sastav svi su već otišli u krevet. Mama se pravi da nešto radi oko suđa. No ja znam pravi razlog zašto je još uvijek budna. Razlog zbog kojega je još više volim. Ona uvijek legne poslije mene. Uvijek ostane zato što zna da ljepše spavam kada ne ostanem sam. Zna da ne volim ni tišinu ni samoću. I onda kada zaspi sretna je zato što je ponovno svima oko sebe uljepšala dan. To je ono što ona najbolje radi. Zbog mene se pravi da voli nogomet, pravi se da navija za Barcelonu. Sve što radi, radi da bi se ja osjećao bolje. Nema prisnijeg odnosa od onoga između sina i majke.

.,, Volim te.'' Šapnuo sam.

Suza joj je kliznula niz obraz. Ovoga puta to je sreća.